РЕШЕНИЕ НА КОМИСИЯТА
от 18 юни 2008 година
за определяне на финансовото участие на Общността в разходите, направени от Германия в контекста на спешните мерки, предприети за борба с болестта класическа чума по свинете през 2006 година
(нотифицирано под номер C(2008) 2722)
(само текстът на немски език е автентичен)
(2008/483/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграфи 3 и 5 от него,
като има предвид, че:
(1)
С Решение 90/424/ЕИО се определят процедурите за финансовото участие на Общността при изпълнението на конкретни ветеринарни мерки, включително спешни мерки. С цел да помогне при ликвидирането на болестта класическа чума по свинете възможно най-бързо Общността следва да има финансово участие в приемливите разходи, направени от държавите-членки. В член 3, параграф 5, първо тире от посоченото решение се определя процентът за изчисление на разходите, направени от държавите-членки.
(2)
С Регламент (ЕО) № 349/2005 на Комисията се определят правилата за финансиране от страна на Общността на спешни мерки и на кампанията за борба с определени болести по животните съгласно Решение 90/424/ЕИО на Съвета (2). В член 3 от посочения регламент се определят правилата за разходите, приемливи за финансова подкрепа от страна на Общността.
(3)
С Решение 2006/777/ЕО на Комисията от 14 ноември 2006 г. за финансово участие от страна на Общността в мерките за ликвидиране на болестта класическа чума по свинете в Германия през 2006 г. (3) се предостави финансовото участие от страна на Общността на Германия за разходите, направени в контекста на спешните мерки, предприети за борба срещу класическата чума по свинете през 2006 г. В съответствие с посоченото решение бе преведен първи транш от 5 000 000 EUR.
(4)
На 6 декември 2006 г. Германия подаде официална молба за възстановяване на разходите, както е предвидено в член 7, параграфи 1 и 2 от Регламент (ЕО) № 349/2005.
(5)
От 23 до 27 април 2007 г. Комисията проведе in situ проверка, както е предвидено в член 10 от Регламент (ЕО) № 349/2005. Наблюденията, методите за изчисление на приемливите разходи и окончателните заключения на Комисията бяха оповестени на Германия в писмо от 6 февруари 2008 г.
(6)
Изплащането на финансовото участие на Общността следва да бъде обвързано с действителното изпълнение на планираните дейности и предоставянето от страна на компетентните органи на цялата необходима информация в рамките на установените срокове.
(7)
Германските власти са изпълнили всичките си технически и административни задължения, както е определено в член 3, параграф 2 от Решение 90/424/ЕИО и в член 7 от Регламент (ЕО) № 349/2005.
(8)
С оглед на гореизложените съображения понастоящем следва да бъде определен общият размер на финансовата подкрепа на Общността за приемливите разходи, направени с оглед на ликвидирането на болестта класическа чума по свинете в Германия през 2006 г.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово участие чрез вноска на Общността за Германия
Пълният размер на финансовото участие на Общността в разходите, свързани с ликвидирането на болестта класическа чума по свинете в Германия през 2006 г., се определя на 8 315 827,65 EUR.
Член 2
Ред на плащане
Остатъкът от размера на финансовото участие на Общността се определя на 3 315 827,65 EUR.
Член 3
Адресат
Адресат на настоящото решение е Федерална република Германия.
Съставено в Брюксел на 18 юни 2008 година.